Okresná prokuratúra Galanta 
Obrancov mieru 2, 924 29 Galanta 1

Sp. zn. : 2 Pv 15/14/2202	Galanta, 21.3.2014
EEČ : 2-17-96-2014

U Z N E S E N I E

Trestná vec:	obvinený XXXXX 
Prečin:	Usmrtenie podľa § 149 odsek 2 písmeno a Trestného zákona číslo 300/2005 Zbierky zákonov v znení zákona číslo 692/2006 Zbierky zákonov a iné trestné činy

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 30.05.2008 v čase asi o 13.00 hodine na ceste číslo II/561 s dvojsmernou premávkou v kilometri číslo 15, v úseku medzi obcou XXXXX a XXXXX, v katastri obce XXXXX, ako vodič nákladného motorového vozidla značky Fiat DUCATO, evidenčného čísla Poľskej republiky XXXXX prešiel do protiidúceho jazdného pruhu, kde sa čelne zrazil s osobným motorovým vozidlom značky Škoda Felícia, evidenčného čísla Českej republiky XXXXX, ktoré viedol poškodený XXXXX. Následkom dopravnej nehody došlo k usmrteniu spolujazda vozidla značky Fiat DUCATO XXXXX. Poškodený XXXXX utrpel ľahký otras mozgu, pomliaždenie hlavy v okolí pravého oka, pomliaždenie nosa s krvácaním, tržnú ranu na brade vľavo, odreniny tváre a krku, mnohopočetné odreniny na pravej hornej končatine, chrbtovej strane pravého predlaktia, na ľavej ruke a pravého ramena, odreniny v oblasti ľavého kolena, odreninu v oblasti ľavého podbruška, pomliaždenie a odreninu pravej strany v oblasti ľavého hrudníka, pomliaždenie v oblasti ľavých pľúc s voľným vzduchom v pravej pohrudnicovej dutine, trieštivú zlomeninu hornej časti píšťaly s posunom kostných úlomkov s dobou liečenia štyri až šesť mesiacov. Vodič XXXXX XXXXX svojim konaním porušil ustanovenia § 4 odsek 2 písmeno c) zákona číslo 315/1996 Zbierky zákonov o premávke na pozemných komunikáciách v znení neskorších predpisov, 

lebo je nepochybné, že skutok nespáchal obvinený

Odôvodnenie:
Uznesením vyšetrovateľa Okresného riaditeľstva Policajného zboru v Nových Zámkoch, Úradu justičnej a kriminálnej polície, odboru justičnej polície, Oddelenie vyšetrovania Šaľa číslo: XXXXX zo dňa 30.05.2008 bolo začaté trestné stíhanie za prečin usmrtenia podľa § 149 ods. 1 Trestného zákona a uznesením vyšetrovateľa Okresného riaditeľstva Policajného zboru v Nových Zámkoch, Úradu justičnej a kriminálnej polície, odboru justičnej polície, Oddelenia vyšetrovania Šaľa číslo: XXXXX zo dňa 30.05.2008 bolo vznesené obvinenie XXXXX XXXXX pre prečin usmrtenia podľa § 149 ods. 1, ods. 2 písm. a) Trestného zákona s poukazom na § 138 písm. h) Trestného zákona  na tom skutkovom základe ako je uvedené vo výrokovej časti uznesenia.

Uznesením vyšetrovateľa Okresného riaditeľstva policajného zboru Šaľa, odbor kriminálnej polície, číslo: XXXXX zo dňa 24.05.2011 bolo podľa § 228 odsek 2 písmeno a) Trestného poriadku trestné stíhanie obvineného Mareka XXXXX prerušené, pretože nemožno pre neprítomnosť obvineného vec náležite objasniť. 

Trestné stíhanie obvineného XXXXX XXXXX bolo odovzdané do Poľskej republiky s odvolaním sa na ustanovenie článku 6 odsek 1 a článku 8 odsek 1 Európskeho dohovoru o odovzdávaní trestného konania dojednaného v Štrasburgu dňa 15. mája 1972 a na tretiu časť hlavy odsek 1, 2 Zmluvy medzi Československou socialistickou republikou a Poľskou ľudovou republikou o právnej pomoci a o úprave právnych vzťahov vo veciach občianskych, rodinných, pracovných a trestných podpísanej dňa 21.12.1987 vo Varšave.

Rozsudkom v Mene Poľskej republiky vedeným pod sp. zn.: XXXXX zo dňa 07.03.2013 bol XXXXX XXXXX uznaný za vinného zo spáchania  pripisovaného skutku s tým, že mu bol uložený trest odňatia slobody v trvaní 1 rok 9 mesiacov s podmienečným odkladom výkonu trestu na skúšobnú dobu v trvaní 4 rokov. Zároveň mu bol uložený i peňažný trest vo výške 80 denných sadzieb s predpokladom výšky jednej dennej sadzby 10,- zlotých. V prospech poškodeného bola obvinenému uložená náhrada škody vo výške 20.000,- zlotých z titulu zadosťučinenia spôsobenej krivdy. 

Podľa § 215 odsek 2 písmeno c) Trestného poriadku môže prokurátor zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce. 

Vzhľadom na vyššie uvedené skutočnosti, keďže bolo trestné stíhanie odovzdané do cudziny a o skutku bolo rozhodnuté poľským súdom bolo vo veci potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka